Norges medaljefangst på nivå med «fiaskomesterskap»
For etter syv av elleve øvelser står Norges skiskyttere med ett gull og totalt fem medaljer – det samme antallet som etter syv øvelser i Kontiolahti for ett år siden. Det mesterskapet endte med den svakeste norske innsatsen på 14 år, og endringer i den sportslige ledelsen. Les også: – Kødder du? Var jeg så nær gullet? Torsdagens normaldistanse på nasjonalarenaen i Oslo endte med en fjerdeplass for Johanne Thingnes Bø. Nest beste nordmann ble Ole Einar Bjørndalen på 17. plass. – Denne dagen ble ikke som vi hadde håpet og trodd, sier sportssjef Morten Aa Djupvik.For med bomskudd på første skyting for både Tarjei Bø, Emil Hegle Svensen og Ole Einar Bjørndalen, var det i realiteten bare lillebror Bø som var med i medaljekampen. Hans kantskudd på siste stående sørget for at det ble franske Martin Fourcade som tok VM-gullet, mens østerrikerne Dominik Landertinger og Simon Eder fulgte på de neste medaljeplassene. – Det er ikke til å legge skjul på at starten var veldig bra for vår del og så har det vært to tunge dager. Gårsdagen var vi vel forberedt på at kunne være utfordrende, men dagen i dag hadde vi større ambisjoner for, sier Djupvik. Podcast: «Han er verdens største egoist» På spørsmål om han hadde trodd at Norge skulle stå med flere enn Tiril Eckhoffs gull, de to sølvene og to bronsemedaljer nå, svarer sportssjefen: – Jeg har ikke tenkt så mye på antall, men som jeg har sagt tidligere, har vi hatt en målsetning om å være beste nasjon, og skal vi greie det, må vi ta betydelig flere medaljer enn vi har tatt frem til nå. Vi har fortsatt muligheten til å pynte veldig på dette. Dagen i går og dagen i dag har vært tunge. Med fem gull er Frankrike beste nasjon. Det slaget er etter alt å dømme tapt. Ole Einar Bjørndalen mener det norske lagets prestasjoner ikke har vært gode nok gjennom hele sesongen. – Det laget vi har nå er det beste vi har hatt noensinne. Men denne vinteren har vi hatt for dårlig uttelling hvis man ser på det talentet vi har. Vi burde klart bedre med tanke på de som er på laget. Toppresultatene er bra, men for lagets del har vi ikke prestert som vi burde gjort. Vi har hatt et par år med for dårlige resultater, de kunne vært bedre med så gode utøvere som vi har. Vi har mye mer å gå på, sa han da. Veteranen klarte imidlertid å se lyspunkt i dagens løp, til tross for 17. plass. – Ser man bort ifra resultatet, så var det et ganske bra løp. 18 treff er 90 prosent og det er ok. Jeg skuffet med ett skudd, ellers var det bra. Fysisk, og det høres kanskje rart ut, var dette mitt beste løp hittil i VM. Jeg kunne dra på og gå jevnt selv om jeg er ganske mye etter likevel, sier han.
Fjorårets VM i skiskyting ble omtalt som et «fiaskomesterskap» for Norge. Medaljefangsten på hjemmebane har ikke vært noe bedre.